Honde gebruik om misdaad te pleegArgieffoto Die polisie in die Vrystaat is besorg oor twee voorvalle waartydens ŉ hond glo gebruik is om slagoffers mee te dreig of te beseer. “ŉ Man het Saterdagoggend vroeg in Bethlehem werk toe gestap toe twee onbekende mans met hul hond hom voorgekeer het,” het kapt. Zweli Mohobeleli, woordvoerder van die polisie, gesê. “Die twee verdagtes het na bewering eers die man met hul vuiste bygedam, hom geskop en sy selfoon gesteel voordat hulle die hond op hom losgelaat het.” Volgens die slagoffer het die hond “wreedaardig” gelyk en die man is gebyt en het beserings aan sy gesig opgedoen. “ŉ Onbekende man het in Mei, omstreeks 23:00 in Kerkstraat, ŉ 21-jarige vrou voorgekeer en gedreig dat hy sy hond op haar gaan loslaat indien sy sou skree,” het Mohobeleli verduidelik. “Die man het haar op die grond vasgedruk en haar verkrag. Hy het albei haar selfone gesteel.” Niemand is nog in enige van die voorvalle in hegtenis geneem nie. “Die polisie in Bethlehem doen ŉ beroep op enigiemand met inligting om hulle te kontak by 058 307 5700, of skakel 08600 10111.”